Vormsi
"Ormsö" suunab siia. Laeva kohta vaata artiklit Ormsö (laev). Vormsi (varem ka Hiiurootsi saar, rootsi keeles Ormsö, saksa keeles Worms) on 93 km² suurune saar Läänemeres, Lääne maakonna territooriumil. See on suuruselt neljas saar Eestis. Legendi kohaselt sai saar nime Islandi viikingi Ormi („madu”) järgi, teise versioonina on pakutud Püha Olavi legendist kirjeldatud mereröövel Ormi, kolmandana 13. sajandi piiskoppi Ormi. Vormsi saar moodustab põhilise osa Vormsi vallast. Valla halduskeskus on Hullo küla. 15. oktoobri 2011 seisuga oli Vormsi vallas registreeritud 415 elanikku. Statistikaameti andmeil oli 2011. aasta alguses vallas 241 püsielanikku. 13. sajandist kuni 1944. aastani elasid saarel eelkõige rannarootslased.